মঙ্গলবার বিকেলে উত্তর কোলকাতার বিটি রোডে বেপারোয়া লরির ধাক্কায় মৃত্যু হল মা ও ছেলের। পুলিশ সূত্রে খবর, কোন্নগরের দেবপাড়ার বাসিন্দা পেশায় রেলকর্মী শৌভিক মিত্রের ছেলে সার্থক মিত্র প্রতিদিনই কোন্নগর থেকে নৌকো করে স্কুলে যাতায়াত করত। সার্থক একজন জাতীয় স্তরের সাঁতারু। তাই ছেলেকে স্কুল থেকে ছুটির পরে বালি সুইমিং সেন্টারে নিয়ে যাবেন বলে বাড়ি থেকে বেড়িয়েছিলেন সার্থকের মা। বছর ৩৫-এর তুলিকা মিত্র রুদ্র তাঁর স্কুটি নিয়ে কোন্নগর থেকে সোদপুরে পৌঁছেও গিয়েছিলেন। ছুটির পরে ছেলেকে স্কুটির পিছনে বসিয়ে সাঁতার প্রশিক্ষণ কেন্দ্রেই যাচ্ছিলেন তিনি। 
আরও পড়ুন
স্বপ্ন ছিল, সংসারের হাল ধরার! ইচ্ছেপূরণ হল না সায়নীর
দীপাবলি দেখা হল না। মধ্যরাতে বেসামাল গাড়ি কেড়ে নিল আইটি-কর্মীর প্রাণ
স্থানীয় সূত্রে খবর, তুলিকা দেবী বিটি রোডের ডানদিক ঘেঁষেই যাচ্ছিলেন। পিছনে বেপরোয়া গতিতে ছুটে আসছিল দুটি লরি। মোল্লারহাট এলাকায় একটি লরি আচমকা তীব্র গতিতে স্কুটির সামনে চলে আসে। অন্য লরিটি ততক্ষণে দ্রুত বেগে স্কুটির পিছনের দিকে চলে এসেছে। দুটি লরির মাঝে পরে স্বভাবতই দিগ্বিদিক জ্ঞানশূণ্য হয়ে পড়েন তুলিকা দেবী। এরই মধ্যে পিছনের লরির ধাক্কায় স্কুটিটি প্রথমে সামনের লরিতে ধাক্কা মারে এবং তার পরে রাস্তার ধারের ডিভাইডারে ধাক্কা মেরে উল্টে যায়। রাস্তায় ছিটকে পড়েন মা ও ছেলে। দু’জনের মাথাতেই হেলমেট থাকলেও শেষ রক্ষা আর হল না। এলাকার স্থানীয় পুলিশকর্মীরা আহত মা ও ছেলেকে সাগর দত্ত হাসপাতালে নিয়ে গেলে চিকিৎসকরা দু’জনকেই মৃত বলে ঘোষণা করেন।